Na temelju članka 12. stavka 6. Zakona o studentskom zboru i drugim studentskim organizacijama («Narodne novine» br. 71/07) i članka 54. Statuta Sveučilišta u Zadru (pročišćeni tekst veljača 2012.) Senat Sveučilišta na sjednici održanoj 24. siječnja 2013. donosi

**PRAVILNIK**

**O FINANCIRANJU STUDENTSKOG ZBORA, STUDENTSKIH PROGRAMA,**

**PROJEKATA I DRUGIH STUDENTSKIH AKTIVNOSTI**

**I. OPĆE ODREDBE**

**Članak 1.**

Ovim Pravilnikom pobliže se utvrđuje financiranje rada Studentskog zbora Sveučilišta u Zadru (u daljnjem tekstu: Studentski zbor) proračunski fond Studentskog zbora (u daljnjem tekstu: Proračun), kriteriji za natječaje te način vrednovanja studentskih aktivnosti kao i ostala pitanja važna za provedbu natječaja za financiranje studentskih aktivnosti (u daljnjem tekstu: Natječaj) kojeg raspisuje Studentski zbor.

**II. RASPODJELA SREDSTAVA IZ PRORAČUNA STUDENTSKOG ZBORA**

**Članak 2.**

Proračun Studentskog zbora čine financijska sredstva koja Ministarstvo znanosti, obrazovanja i sporta dodjeljuje Studentskom zboru svake godine za studentske programe i projekte, sredstva iz zaklada, fondacija, donacija i drugih zakonom dopuštenih izvora.

**Članak 3.**

Iz Proračuna se financiraju:

* materijalni troškovi za rad Studentskog zbora
* sredstva za programe i donacije Studentskog zbora
* programi/projekti studentskih organizacija i studenata pojedinaca
* naknadno odobreni projekti

**Članak 4.**

Odluku o načinu raspodjele sredstava iz Proračuna donosi Senat na prijedlog Skupštine Studentskog zbora .

Prijedlog odluke Skupštine Studentskog zbora utvrđuje se i usvaja na sjednici Studentskog zbora natpolovičnom većinom glasova svih članova.

**Članak 5**.

Studentski zbor raspolaže s minimalno 5 % Proračuna za financiranje svojeg rada i svojih aktivnosti sukladno ovom Pravilniku.

Minimalno 5% sredstava raspoređuje se za sljedeće troškove studentskih udruga:

- domena i hosting web stranice

- izrada promotivnih materijala namijenjenih široj publici

- tiskanje plakata ili letaka

Minimalno 40% sredstava iz Proračuna raspoređuje se na studentske programe/projekte.

U slučaju drastičnog smanjenja ili povećanja Proračuna, Skupština na prijedlog Predsjedništva donosi postotak sredstava koji će se utrošiti na studentske projekte/programe u toj financijskoj godini.

**III. RASPISIVANJE NATJEČAJA**

**Članak 6.**

Natječaj se raspisuje jednom godišnje odlukom Skupštine Studentskoga zbora i traje 30 dana od dana objave.

Natječaj se objavljuje na oglasnoj ploči i internetskim stranicama Sveučilišta i Studentskog zbora.

Natječaj se produžava odlukom Skupštine Studentskog zbora dok ukupno odobreni iznos za studentske projekte ne iznosi minimalno 40% Proračuna.

**Članak 7.**

Pravo prijave na natječaj imaju studentske organizacije upisane u Evidenciju studentskih organizacija Sveučilišta u Zadru (od kojih minimalno 75% članova čine studenti Sveučilišta u Zadru) te studenti pojedinci koji studiraju na Sveučilištu u Zadru (u daljnjem tekstu: Sveučilište).

Studenti pojedinci te studentske organizacije koji su bili nositelji prijašnjih projekata, a nisu poslali završno Izvješće o provedenom projektu, nemaju pravo prijave na natječaj.

**Članak 8.**

U sklopu propisanog natječaja, osim kao nositelji projekata/programa, studentske se udruge mogu prijaviti i za financiranje tekućih troškova djelovanja udruge tijekom financijske godine. Udruga može tražiti financiranje i drugih troškova uz dostavljenu detaljnu argumentaciju.

Studentska udruga kojoj je odobreno financiranje potpisuje ugovor kojim se određuju prava i obveze ugovornih strana, a posebice:

* plan aktivnosti udruge za narednih 6 mjeseci
* izvještaji o provedenim aktivnostima u razdoblju od 6 mjeseci
* izvještaj o načinu iskorištavanja sredstava za proteklu financijsku godinu

Ugovor potpisuju Predsjednik Studentskog zbora i predsjednik studentske udruge.

Odobrena sredstva udruga može iskoristiti samo unutar tekuće financijske godine.

Pravo na financiranje imaju samo udruge registrirane pri Sveučilištu u Zadru uz uvjet da su dostavile izvještaj o prethodnim aktivnostima i provedenim projektima.

Udruge koje nisu podnijele izvještaj o prethodno provedenim projektima nemaju pravo na financiranje.

**Članak 9.**

Natječajna dokumentacija treba sadržavati:

* obrasce za prijavu projekta sukladno odluci Skupštine Studentskog zbora
* svaka stavka financiranja mora sadržavati minimalno dvije ponude/predračuna; valjanim argumentima potrebno je objasniti izostanak istih
* dokaz o studiranju na Sveučilištu u Zadru
* ostalu dokumentaciju sukladno odluci Skupštine Studentskog zbora

Studentske udruge koje se prijavljuju na Natječaj moraju, uz potrebnu dokumentaciju, priložiti i potvrdu o studiranju predsjednika/ce udruge, potvrdu o registraciji udruge pri Sveučilištu u Zadru, izvještaj o radu udruge u protekloj godini te popis članova udruge.

Natječajna dokumentacija se predaje u tiskanom obliku i digitalnom obliku na adresu elektroničke pošte Studentskog zbora u Natječajem predviđenom roku.

Nepravovremene prijave neće se uzimati u obzir.

**Članak 10.**

Sva sredstva koja nakon konačne odluke Senata ostanu neraspoređena vraćaju se Studentskom zboru na raspolaganje u skladu sa Zakonom i Statutom Studentskog zbora.

**IV. PROVEDBA NATJEČAJA**

**Članak 11.**

Za evaluaciju pristiglih prijava Studentski zbor osniva Povjerenstvo za provedbu Natječaja (u daljnjem tekstu: Povjerenstvo).

Povjerenstvo čini sedam (7) članova: predsjednik/ca Studentskog zbora je član po funkciji, četiri (4) člana Povjerenstva bira Skupština Studentskog zbora, a dva (2) člana iz redova nastavnog osoblja imenuje Rektor na prijedlog Skupštine Studentskog zbora.

Povjerenstvo donosi odluke većinom glasova, a može pravovaljano odlučivati ako su prisutni svi članovi Povjerenstva.

Povjerenstvo ima predsjednika i dopredsjednika koje bira Povjerenstvo natpolovičnom većinom glasova svih članova.

Članovi Povjerenstva ne smiju istovremeno biti članovi studentskih udruga i organizacija ili pojedinci prijavljeni na natječaj.

**Članak 12.**

Natječajem se neće financirati programi/projekti sa sljedećim karakteristikama:

* programi studentskih organizacija za koje su namijenjena posebna sredstva iz proračuna MZOS-a
* programi koji nisu rezultat studentske aktivnosti i nisu bazirani na dragovoljnom radu
* odlazak na stručne prakse (terenska nastava) koje su dio pojedinog sveučilišnog (studijskog) nastavnog plana i programa
* nabava nastavne opreme i pomagala koja se odnose na program Odjela
* ekskurzije bez dokazanog akademskog karaktera

**Članak 13.**

Financiraju se sljedeće kategorije projekata:

1. Kulturno-društvena događanja
2. Studentski skupovi i susreti
3. Studentski mediji (vizualni i/ili pisani)
4. Stručni susreti studenata
5. Tribine i predavanja
6. Posjet i/ili sudjelovanje na stručnim susretima (konferencije, simpoziji)
7. Studentska istraživanja i studentski znanstveni rad
8. Ostalo

**Članak 14.**

Raspodjela financijskih sredstava za kategorije projekata navedenih pod 1. do 6. u prethodnom članku vrši se prema sljedećim kriterijima:

a) Kvaliteta

* predviđeni pozitivni ishodi za studentsku udrugu i studentsku zajednicu
* korisnost za što veći broj studenata
* uključenost što više studenata u projekt
* sudjelovanje stručnjaka u izvedbi projekta
* prijašnji rezultati provedbe projekta (ukoliko se projekt već provodio)
* stručne preporuke ili recenzije projekta

b) Financijska struktura

* jasno i uredno izrađen financijski plan u skladu s propisima
* odnos cijene i kvalitete

**c**) Inovativnost ikreativnost

d) Medijska vidljivost

e) Dinamika provedbe

f) Mjerljivost i transparentnost rezultata

g) Potpora drugih organizacija ili pojedinaca

h) Mogućnost nastavka projekta u sljedećoj financijskoj godini

**Članak 15.**

Raspodjela financijskih sredstava za kategorije projekata navedenih pod 7. i 8. u članku 13. vrši se prema sljedećim kriterijima:

* relevantnost projekta unutar znanstvene discipline
* jasno i uredno izrađen financijski plan u skladu s propisima
* stručne preporuke
* javno predstavljanje rezultata ili prikupljenih informacija i saznanja

**Članak 16.**

Povjerenstvo donosi odluku o postotku iznosa financiranja projekta prema propisanim kriterijima te izrađuje izvještaj o odobrenim projektima. Povjerenstvo je dužno obavijestiti voditelje prijavljenih programa/projekata o odluci najkasnije u roku od 2 dana nakon potvrđivanja izvještaja od strane Skupštine Studentskog zbora.

**V. DONOŠENJE ODLUKE O RASPODJELI SREDSTAVA**

**Članak 17.**

Pojedinci i organizacije koje su prijavile svoje aktivnosti na Natječaj imaju pravo na žalbu

Studentskom zboru ukoliko nisu zadovoljni prijedlogom Povjerenstva.

Rok za predaju žalbe je sedam (7) dana od primanja obavijesti o odluci Povjerenstva.

Žalbe se predaju u pisanom ili elektronskom obliku Studentskom zboru*.*

Po isteku roka za predaju žalbi, Povjerenstvo je dužno sastati se u roku od tri (3) dana te sve pristigle žalbe razmotriti i donijeti konačan prijedlog financiranja*.*

**Članak 18.**

Po završetku konačne evaluacije (nakon razmotrenih žalbi) prijavljenih aktivnosti, Studentski zbor održat će sjednicu Skupštine u roku od osam (8) dana, na kojoj će primiti izvještaj predsjednika Povjerenstva o prijedlogu raspodjele financijskih sredstava. U slučaju spriječenosti predsjednika, izvještaj će podnijeti dopredsjednik Povjerenstva.

Skupština Studentskog zbora odlučuje o prihvaćanju izvještaja dvotrećinskom većinom glasova prisutnih članova i upućuje ga na Senat u obliku prijedloga o raspodjeli financijskih sredstava.

Odluka Senata je konačna.

Stupanjem na snagu odluke Senata Povjerenstvo se raspušta.

**Članak 19.**

Po raspuštanju Povjerenstva za provedbu Natječaja, Skupština Studentskog zbora imenuje studentski dio Povjerenstva i dodatna dva člana iz Predsjedništva Studentskog zbora u Povjerenstvo za praćenje projekata i odobravanje izvanrednihprojekata koje tijekom ostatka financijske godine evaluira i prati već odobrene projekte i odobrava izvanredne studentske projekte.

Povjerenstvo za praćenje projekata i odobravanje izvanrednihprojekata ima pet (5) članova.

**Članak 20.**

Postupanje Povjerenstva za praćenje projekata i odobravanje izvanrednih projekata definirane su Poslovnikom o radu Povjerenstva za praćenje projekata i odobravanje izvanrednih projekata koji potvrđuje Skupština.

**VI. UGOVOR O KORIŠTENJU SREDSTAVA**

**Članak 21.**

Predsjednik Studentskog zbora i studentska udruga, organizacija ili pojedinac koji je ostvario pravo na financiranje svoje aktivnosti na temelju odluke Senata, potpisuju ugovor o korištenju sredstava.

Ugovorom se utvrđuju prava i obveze obje ugovorne strane, a posebice:

* krajnji rok za dovršenje aktivnosti
* krajnji rok za predaju završnog izvještaja
* financijska dokumentacija o izvedbi projekta

Studentski zbor može, u dogovoru s drugom ugovornom stranom, mijenjati odredbe potpisanog ugovora, ako za to postoji potreba.

Ukoliko postoji potreba za prenamjenom sredstava ona je moguća po propisanim kriterijima za evaluaciju te ju odobrava Povjerenstvo za izvanredne projekte.

Zahtjev za prenamjenu sredstava moguće je uložiti najkasnije dva tjedna prije prvog predviđenog roka za izvedbu projekta te je potrebno detaljno objasniti razlog prenamjene.

Studentski zbor zadržava pravo na preraspodjelu dodijeljenih sredstava ukoliko po završetku

aktivnosti za koju su dodijeljena sredstva ostanu neiskorištena.

**VII. PROVEDBA STUDENTSKIH PROGRAMA/PROJEKATA IZ NATJEČAJA**

**Članak 22.**

Program/projekt koji se ne provede u ugovorenom roku može se prekinuti ili mu se može produžiti rok za provedbu.

Nositelj programa/projekta podnosi Studentskom zboru zamolbu za produljenje roka najkasnije sedam (7) dana prije isteka ugovorenog roka za provedbu programa/projekta. Odluku o produljenju roka za njegovo provođenje donosi Povjerenstvo za praćenje projekata i odobravanje izvanrednih projekata te obavještava nositelja programa o svojoj odluci najkasnije u roku od četiri (4) dana od zaprimanja zamolbe za produljenje roka.

**Članak 23.**

Nositelj prekinutog programa/projekta koji se nije počeo provoditi dužan je podnijeti pisani izvještaj o razlozima zašto isti nije proveden.

Nositelj programa/projekta koji je prekinut tijekom realizacije dužan je podnijeti pisani izvještaj koji mora sadržavati:

* razlog prekida programa/projekta
* izvještaj o provedenom dijelu programa/projekta
* financijski izvještaj ukoliko je bilo troškova do prekida programa/projekta.

 **Članak 24.**

Svaka 3 mjeseca ili ukoliko postoje opravdani razlozi i prije toga, provodi se evaluacija napretka realizacije projekata. Povjerenstvo za praćenje projekata i odobravanje izvanrednih projekata iznosi stanje provedbe Skupštini Studentskog zbora te po potrebi predlaže:

* rebalans Proračuna
* dodjeljivanje ostatka sredstava iz nerealiziranih projekata za projekte koji će se naknadno prijaviti Studentskom zboru

**VIII. POSEBNE ODREDBE**

**Članak 25.**

Studentski zbor može izvanredno dodijeliti sredstva studentskim organizacijama ili pojedincima izvan redovnog natječaja u skladu s ostalim odredbama ovog Pravilnika, a takva odluka donosi se natpolovičnom većinom glasova svih članova Povjerenstva za praćenje projekata i odobravanje izvanrednih projekata

Prilikom izvanrednog dodjeljivanja sredstava studentima pojedincima ili studentskim organizacijama, Povjerenstvo za praćenje projekata i odobravanje izvanrednih projekata se rukovodi kriterijima propisanim ovim pravilnikom.

Spomenuti pojedinci ili studentske organizacije kojima su odobreni projekti, potpisuju ugovor s Predsjednikom Studentskog zbora kojim se određuju prava i obveze obje strane.

**IX. ZAVRŠNE ODREDBE**

**Članak 26.**

Stupanjem na snagu ovog Pravilnika prestaje važiti Pravilnik o financiranju Studentskog zbora, studentskih programa i drugih studentskih aktivnosti iz 2010. godine.

**Članak 27.**

Ovaj Pravilnik stupa na snagu danom donošenja.

KLASA:012-01/13-02/02

URBROJ: 2198-1-79-06/13-01

 Glavna tajnica: Rektor:

Antonella Lovrić, dipl. iur. prof. dr. sc. Ante Uglešić